b'\n_START_ARTICLE_\nRelayer\n_START_SECTION_\nCan\xc3\xa7ons\n_START_PARAGRAPH_\n"The Gates of Delirium" \xc3\xa9s una pe\xc3\xa7a de 22 minuts que Anderson descrigu\xc3\xa9 com "una can\xc3\xa7\xc3\xb3 de guerra, una escena de batalla, per\xc3\xb2 no \xc3\xa9s per explicar la guerra o denunciar-la, realment ... Hi ha un preludi, una c\xc3\xa0rrega, una tonada de vict\xc3\xb2ria, i pau al final, amb esperan\xc3\xa7a pel futur." Moraz recorda parlar de Guerra i Pau i Lev Tolstoi amb Anderson, ja que els dos havien llegit el llibre, conversa que desemboc\xc3\xa0 en el fet que Moraz enseny\xc3\xa9s al cantant una novel\xc2\xb7la de ci\xc3\xa8ncia-ficci\xc3\xb3 francesa amb t\xc3\xadtol "Delirious". Moraz digu\xc3\xa9 que "Jon els relacion\xc3\xa0 r\xc3\xa0pidament, aix\xc3\xad que segurament d\'aqu\xc3\xad ve el t\xc3\xadtol \'The Gates of Delirium\'". Anderson i White tamb\xc3\xa9 s\'encarregaren d\'agafar peces de ferralla i comprar parts de cotxes de metall per tal d\'utilitzar-les com a percussi\xc3\xb3 durant la secci\xc3\xb3 de batalla de la can\xc3\xa7\xc3\xb3 . Durant aquesta part de la pe\xc3\xa7a, White apil\xc3\xa0 aquestes parts i les empeny\xc3\xa9 per tal de produir un efecte de so de xoc. La pista conclou amb una melodia suau i de car\xc3\xa0cter l\xc3\xadric a favor de la pau que m\xc3\xa9s tard pass\xc3\xa0 a ser coneguda amb el nom de "Soon"._NEWLINE_"Sound Chaser" mostra clarament l\'apropament de Yes al jazz fusi\xc3\xb3 i al funk. Durant la sessions d\'audici\xc3\xb3 per incorporar un nou teclista, se li deman\xc3\xa0 a Moraz idear una introducci\xc3\xb3 per la can\xc3\xa7\xc3\xb3, que finalment acab\xc3\xa0 a la versi\xc3\xb3 final de l\'\xc3\xa0lbum. Va catalogar el seu solo de sintetitzador Moog del final com un dels punts culminants, per\xc3\xb2 es mostr\xc3\xa0 decebut amb el paper, segons ell secundari, dels teclats despr\xc3\xa9s del muntatge final de l\'\xc3\xa0lbum_NEWLINE_"To Be Over" mostra uns arranjaments m\xc3\xa9s mel\xc3\xb2dics de guitarra i sitar el\xc3\xa8ctric i lletres directes i sinceres en comparaci\xc3\xb3 a altres escrits de la banda. Anderson la va descriure "potent en contingut, per\xc3\xb2 dol\xc3\xa7a en actitud global ... Tracta sobre els plantejaments que hom s\'hauria de fer quan les coses li van malament." Moraz s\'encarreg\xc3\xa0 d\'escriure un solo en contrapunt "exactament com una fuga cl\xc3\xa0ssica" per tal d\'adaptar els seus teclats amb la guitarra i el baix.\n_START_SECTION_\nLlista de can\xc3\xa7ons\n_START_PARAGRAPH_\nTotes les  pistes escrites i arranjades per Jon Anderson, Chris Squire, Steve Howe, Alan White i Patrick Moraz._NEWLINE_Cara 1_NEWLINE_- The Gates of Delirium_NEWLINE_Cara 2_NEWLINE_- Sound Chaser_NEWLINE_- To Be Over'